
A közvetítő szolgáltatások szerepe és felelőssége az Európai Unió digitális piacán

Kulcsszavak: egységes digitális piac; közvetítő szolgáltatók; piaci erőfölény; Digital Markets Act; Digital Services Act
Az Európai Unió digitális piacán a közvetítő szolgáltatók szerepe és felelőssége napjainkra kardinálissá vált. Az online tér innovációja és a digitális szolgáltatások térnyerése miatt az Unió szabályozási stratégiái jelentős átalakuláson mentek keresztül az ezredfordulóhoz képest. A dolgozat a digitalizáció kihívásaira, a piaci egyenlőtlenségek csökkentésére, a jogellenes tartalmak kezelésének fontosságát vizsgálja, a piacon uralkodó szereplőkön keresztül.

A dolgozat központi kérdésben szerepel az Európai Unió szerveinek célkitűzései a digitális piac koordinálásában és a piaci erőfölény leküzdésében, az e-kereskedelmi irányelv szerepe és az ezzel összefüggő nemzeti jogharmonizációs törekvések, az új szabályozások, mint a Digital Services Act és Digital Markets Act, amelyeket kifejezetten a „nagyon nagy online platformok” és „kapuőrök” piaci helyzetének féken tartására alkottak. A kutatás utolsó fejezete a nemzetközi viszonyokat taglalja, a belső digitális piacot uraló ázsiai és amerikai tech-vállalatok kapcsán.

A téma további jelentőségét jogi és gazdasági problémák megfogalmazása, bírósági ítéletek, jogalkotási folyamatok, és statisztikai adatok is igazolják.

A kutatás rávilágít arra, hogy a mindennapjainkban használt platformok hatékony felügyelete és szabályozása nélkülözhetetlen az Európai Unió belső piacának stabilitásához. Ahhoz, hogy az Európai Unió megvédje piaci érdekeit és fenntartsa a „Brüsszel hatás” status quo-ját elengedhetetlen, hogy a digitális piacon lényeges belépési pontokat uraló közvetítőkre nézve megalkossa a megfelelő szabályozási keretet és az erre vonatkozó jogszabályokat kifogástalanul végrehajtsák.



